Turkiya: Kurdistonda mustaqillikka doir referendum katta xato bo'ladi 
25-sentabrda Kurdistonda o’tadigan mustaqillik referendumi oldidan, Turkiya iroqlik kurdlarga bosimini oshirmoqda. Turk askarlari chegarada harbiy mashqlarni boshlagan
Iroq-Kurdiston chegarasida yuzlab tanklar va jangovar mashinalar... Bu bilan Anqara kurdlar o'tkazayotgan referendumga qarshi ekanligini ochiq bildirmoqchi. Turkiya hukumati so’zlovchisi Bekir Bozdag tadbir tashkilotchilarini aqldan ozgan va kaltafahm odamlar, deb ta'riflaydi. Bu mintaqaviy nizolarga yetaklashi mumkin, deydi u. Bozdag fikricha, bunday ishlar faqatgina hududiy tahlikani oshiradi, tinchlik, barqarorlikka putur yetkazadi va qo’shni mamlakatlarga ham salbiy ta’sir o’tkazadi. Anqaraning xavotiri shuki, iroqlik kurdlarning mustaqillikka erishishi boshqa mayda xalqlarni ham qo’zg’atib yuborishi mumkin. Bozdagning aytishicha, ayni damda Turkiya milliy xavfsizlik kengashi masalani muhokama qilayapti va 22-sentabrgacha bir qarorga keladi. Agar kurdlar referendumni bekor qilmasa, chora ko'rishga majbur bo'lamiz, deya ogohlantirdi Bosh vazir Binali Yildirim. Tukiyaning Kurdistondagi sobiq diplomati Oydin Selchen fikricha, Anqara kurdlar rahbari Masud Barzaniga so'zini o'tkaza olmaydi. “Barzanining referendum o’tkazishdan boshqa iloji yo’q. Nafaqat Kurdiston kelajagi uchun, balki o’z siyosiy merosi uchun ham muhim bu. U bundan keyin prezidentlikka nomzodini qo’ymasligini ochiq aytdi. Barzaniga bosim o'tkazolmaysiz”, - deydi Selchen. Turkiya do'q-po'pisadan amaliy ishlarga o'tadimi yoki ogohlantirishlar bilan cheklanadimi? Kurdlarga nisbatan iqtisodiy sanksiyalar vaziyatni yanada keskinlashtirib yuboradi. Harbiy kuch ishga solinadigan bo’lsa, Turkiya davomiy mojaroga tortilishi va yakkalanib qolishi mumkin. E'tibor bering, deydi tahlilchilar, vahimali gaplar Prezident Rajab Toyib Erdog’andan emas, balki uning vazirlaridan kelmoqda.